**ΠΡΟΣ:**  **ΕΠΕΙΓΟΝ**

-Υπουργό Υγείας κο Πλεύρη Αθαν.

-Αναπληρώτρια Υπ.Υγείας κα Γκάγκα Ασημ.

-Διοικητή 6ης ΥΠΕ κο Καρβελη Ιω.

-Διοικητή και Δ.Σ Γενικού Νοσοκομείου Παίδων Πατρών Καραμανδάνειο

-Διευθυντή Ιατρικής Υπηρεσίας Γενικού Νοσοκομείου Παίδων Πατρών Καραμανδάνειο

**ΚΟΙΝ:**

-Ο.Ε.Ν.Γ.Ε / Ε.Ι.Ν.Α / Ι.Σ.Π / ΜΜΕ

**Θέμα: Σοβαρό πρόβλημα υποστελέχωσης του Παιδο-αναισθησιολογικού Τμήματος ΓΝΠΠ Καραμανδάνειο**

Από τα μέσα του Νοεμβρίου, οι ιατροί του Καραμανδανείου, μέσω της συνέλευσής μας είχαμε μεταξύ άλλων καταδείξει το σοβαρότατο πρόβλημα με το οποίο θα βρισκόταν αντιμέτωπο το Νοσοκομείο μας, λόγω των επικείμενων συνταξιοδοτήσεων των Παιδο-Αναισθησιολόγων.

Ήδη από την αρχή του έτους, έχουν απομείνει τρεις μόλις αναισθησιολόγοι: η μετακινημένη από την ΜΕΘ Παίδων του ΠΓΝΠ συνάδελφος Π/Αναισθησιολόγος και μόνο δύο συνάδελφοι που κατέχουν μόνιμη θέση στο Νοσοκομείο, εκ των οποίων η μία είναι και η Διευθύντρια του τμήματος, που αναμένεται να συνταξιοδοτηθεί τον Ιούνιο.

Οι ιατροί αναγκάστηκαν να κάνουν 15 εφημερίες έκαστος κάθε μήνα, χωρίς να λαμβάνουν τα προβλεπόμενα ρεπό, ώστε να καλύψουν τόσο το εφημεριακό πρόγραμμα, όσο και το τακτικό πρόγραμμα των χειρουργείων. Ωράρια εργασίας εξαντλητικά για τους ιατρούς και συνθήκες επισφαλείς για τους ίδιους τους μικρούς ασθενείς.

Προσωρινά φάνηκε ότι η τρίμηνη μετακίνηση συναδέλφου Αναισθησιολόγου από τον Αγ.Ανδρέα, θα βοηθούσε την λειτουργία του τμήματος . Όμως, προ ημερών με απόφασή της 6ης ΥΠΕ, μετακινήθηκε εκ νέου, ώστε να καλύψει τις ανάγκες που έχουν προκύψει στο Αναισθησιολογικό τμήμα του ΓΝ Κεφαλληνίας.

Είναι προφανές ότι το Αναισθησιολογικό τμήμα, άρα και τα τακτικά χειρουργεία δεν γίνεται να συνεχίσουν χωρίς την άμεση πρόσληψη μόνιμων αναισθησιολόγων. Η εργασιακή και εφημεριακή υπερεξάντληση των εναπομεινάντων συναδέλφων είναι παράνομη και επικίνδυνη. Είναι επίσης προφανές ότι εμβαλωματικές λύσεις με μετακινήσεις δεν δίνουν διέξοδο στο πρόβλημα.

Οι θέσεις των δύο συνταξιοδοτηθέντων ιατρών δεν έχουν προκηρυχθεί, ενώ εδώ και πολλούς μήνες ήταν γνωστή η επικείμενη αποχώρηση τους. Η παντελής παραμέληση των αναγκών του Νοσοκομείου μας από την 6η ΥΠΕ και το Υπουργείο απειλούν άμεσα την λειτουργία του Χειρουργικού Τομέα, οδηγώντας με μαθηματική ακρίβεια στη μείωση των τακτικών χειρουργείων των μικρών μας ασθενών, καθώς και σε πλημμελή – επισφαλή παιδοαναισθησιολογική κάλυψη των εφημεριών τόσο των παιδιατρικών όσο και των χειρουργικών ειδικοτήτων.

Το Καραμανδάνειο εξυπηρετεί παιδιά από όλη τη Δυτ. Ελλάδα, όντας το μοναδικό νοσοκομείο με Π/χειρουργικό τμήμα (Γενική Χειρουργική, Ορθοπεδική, ΩΡΛ) στην περιοχή. Επίσης εξακολουθεί να νοσηλεύει COVID - 19 ασθενείς, η κατάσταση των οποίων, ανά πάσα στιγμή μπορεί να χρειασθεί Αναισθησιολογική παρέμβαση.

Σας καθιστούμε σαφές ότι είναι αδύνατη η ασφαλής λειτουργία του Αναισθησιολογικού Τμήματος και των χειρουργείων υπό τις παρούσες συνθήκες. Απαιτούμε την άμεση λήψη μέτρων ενίσχυσης με μόνιμο προσωπικό, ώστε το Νοσοκομείο μας να συνεχίσει να παρέχει τις πολύτιμες υπηρεσίες του στα παιδιά της περιοχής μας και τις οικογένειές τους. Απαιτούμε την άμεση προκήρυξη των κενών οργανικών θέσεων Αναισθησιολόγων μέσα στις επόμενες δύο εβδομάδες σε ξεχωριστή προκήρυξη, με κατεπείγουσες διαδικασίες.

**Η Τριμελής Επιτροπή Ε.Ι.Ν.Α Καραμανδανείου**